**Îți amintești primul miracol?**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Pentru că revelaţia unirii desăvârşite aceasta e:

te regăseşti pe tine în clipa când te pierzi.” Mircea Eliade

- Cum se numea povestea-n care iarna

N-avea sfârșit? Regatul ei de gheață,

Nestrăbătut de nimeni niciodată,

Împodobit cu țurțuri fără viață

Eu l-am parcurs... Nu am nicio dovadă,

De ce vrei tu să îmi găsești o scuză,

Când urmele acestea pe zăpadă

Sunt tot ce am și tot ce mă acuză.

Pe unde-am fost te-am căutat cu trudă

Și de-a fost greu, la capătul ideii

Am înnodat miracolul iubirii

Și am plecat spre Cana Galileii.

- De ce crezi tu că biblica-ntâmplare

S-a consemnat, acolo,-n Galileea,

Când apa-n vin şi mugurul în floare

S-au preschimbat? Bărbatul şi femeia

Au fost sortiţi pe veci să rotunjească

Destinul ca pe-o pâine arsă-n vatră,

În carnea lor anafura cerească

Şi-a-nfipt adânc tulpina ca-ntr-o piatră...

De-aceea-ţi jur că nici hotarul iernii,

Nici gheaţa ei, atotstăpânitoare,

Nu-mi vor opri cărarea spre vecernii

Să-ngenunchiem tăcuţi lângă altare.

Liliana Trif Ioan Grigoraș